钦定古今图书集成/明伦汇编/闺媛典/第023卷 > 鲍宣妻
## 钦定古今图书集成/明伦汇编/闺媛典/第023卷 > 鲍宣妻

按《后汉书列女传》：勃海鲍宣妻，桓氏之女也，字少君。
宣尝就少君父学，父奇其清苦，以女妻之，装送资贿
甚盛。宣不悦，谓妻曰：“少君生富骄，习美饰，吾实贫贱，
不敢当礼。”妻曰：“大人以先生修德守约，故使贱妾侍
执巾栉，既奉承君子，唯命是从。”宣笑曰：“能如是，是吾
志也。”妻乃悉归侍御服饰，更著短布裳，与宣挽鹿车
归乡里。拜姑礼毕，提瓮出汲，修行妇道，乡邦称之。宣，
哀帝时官至司隶校尉。子永，中兴初为鲁郡太守。永
子昱从容问少君曰：“太夫人宁复识挽鹿车时不？”对
曰：“先姑有言，存不忘亡，安不忘危。吾焉敢忘乎？”